Komisijos direktyva 2003/7/EB
2003 m. sausio 24 d.
iš dalies pakeičianti Tarybos direktyvoje 70/524/EEB numatyto leidimo naudoti pašaruose kantaksantiną išdavimo sąlygas
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Reglamentu (EB) Nr. 1756/2002 [2], ypač į jos 9r straipsnį,
kadangi:
(1) Direktyvoje 70/524/EEB leidžiama tam tikromis sąlygomis naudoti pašarų priedą kantaksantiną,
(2) 1997 m. Maisto produktų mokslinis komitetas (MPMK) padarė išvadą, kad rekomenduojama kantaksantino paros norma (RPN) žmonėms galėtų būti 0,03 mg/kg kūno svorio;
(3) atsižvelgdamas į MPMP persvarstytą RPN, Gyvūnų mitybos mokslinis komitetas (GMMK) peržiūrėjo kantaksantino kiekius lašišinių šeimos žuvims, broileriams ir dedeklėms vištos skirtuose pašaruose, kad užtikrintų vartotojų saugumą. GMMK pareiškė, kad vartotojų saugumą galėtų užtikrinti 25 mg/kg kantaksantino lašišinių šeimos žuvų ir broilerių pašaro ir 8 mg/kg dedeklių vištų pašaro.;
(4) dabartinį leidimų kantaksantinui išdavimą reikia iš dalies pakeisti siekiant užtikrinti geresnę vartotojų sveikatos apsaugą;
(5) šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Leidimų pašaruose naudojamam kantaksantinui (E 161g) išdavimo sąlygos iš dalies keičiamos remiantis šios direktyvos priedų įrašais.
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip iki 2003 m. rugsėjo 1 d., įgyvendina šią direktyvą. Apie tai jos nedelsdamos praneša Komisijai.
Šias nuostatas jos taiko nuo 2003 m. gruodžio 1 d.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja 20 dieną po jos paskelbimo Europos Sąjungos oficialiajame leidinyje.
Priimta Briuselyje, 2003 m. sausio 24 d.